בלייק אדוארדס

בלייק אדוארדס (באנגלית: Blake Edwards; 26 ביולי 1922 - 15 בדצמבר 2010) היה במאי קולנוע מוערך, זוכה פרס אוסקר ומי שאחראי למספר הפקות גדולות כגון סדרת סרטי "הפנתר הוורוד" והסרטים המצליחים "ארוחת בוקר בטיפאני" ו"ויקטור ויקטוריה".

קורות חיים 
נולד ב-26 ביולי 1922 בעיר טולסה, באוקלהומה שבארצות הברית בשם ויליאם בלייק קראמפ (William Blake Crump). בילדותו שיחק במספר סרטים ואף כתב תסריטים. פריצתו בתחום הבימוי הייתה ב-1961 כשביים והפיק את הסרט "ארוחת בוקר בטיפאני" בכיכובה של זוכת האוסקר אודרי הפבורן. ב-1962 ביים את הסרט "ימים של יין ושושנים" עם ג'ק למון ולי רמיק.

לאחר סרט זה בא "הפנתר הוורוד" בכיכובו של השחקן והקומיקאי פיטר סלרס, שיצא לאקרנים ב-1963 והפך לסרט קומדיה אשר בעקבותיו באו עוד שמונה סרטים שגם הם הפכו ללהיטים.

ב-1959 ביים את הקומדיה "מבצע תחתונית" עם קרי גרנט וטוני קרטיס. ב-1965 כתב וביים את הקומדיה "המירוץ הגדול" בכיכובם של ג'ק למון וטוני קרטיס. ב-1984 ביים את הסרט "מיקי ומוד" עם דדלי מור בתפקיד הראשי.

לאחר נישואיו לשחקנית הקולנוע ג'ולי אנדרוז, הוא ביים והפיק מספר סרטים בהשתתפותה, לרבות דרלינג לילי, הקומדיה "10", הדרמה "סיפור חיים" (1986), והסרט עטור הפרסים "ויקטור ויקטוריה".

בטקס האוסקר ה-75 ב-2004 זכה אדוארדס בפרס אוסקר לשם כבוד על מפעל חיים.

היה נשוי לפטרישה ווקר בין 1953 ל-1967 ולהם שני ילדים משותפים. מאז 1969 ועד פטירתו היה נשוי לג'ולי אנדרוז ולהם שתי בנות מאומצות.

בשנת 2005 הוענק לו תואר דוקטור לשם כבוד מאוניברסיטת המדינה של אריזונה.

קישורים חיצוניים

הערות שוליים

במאי קולנוע אמריקאים
זוכי אוסקר: פרסי כבוד
זוכי פרס אדגר
זוכי פרס פטל הזהב: במאים
אישים שהונצחו בשדרת הכוכבים של הוליווד: קולנוע
מקבלי תואר דוקטור לשם כבוד מאוניברסיטת המדינה של אריזונה
אמריקאים שנולדו ב-1922

אמריקאים שנפטרו ב-2010
זוכי פרס גילדת הכותבים של אמריקה: מפעל חיים: פרס לורל להישג תסריטאי